钦定古今图书集成/明伦汇编/氏族典/第025卷 > 《冯氏族谱序》明·冯从吾
## 钦定古今图书集成/明伦汇编/氏族典/第025卷 > 《冯氏族谱序》明·冯从吾

冯从吾曰：“夫国有史，夫家有谱，古人家谱之作，盖自
亲亲一念生也，后世视为文具，失作者意矣。”吾族故
无谱，先君尝有志而殁。余欲成先志而未敢自专，迺
谋之伯兄敬吾兄曰：“子其任之。”呜呼！余尝读《苏氏谱》，
叹世人贱而后贵者，耻言其先，为之咨嗟太息者久
之。夫为人父祖者，孰不愿子孙贵显，以光大厥阀？比
子孙贵显矣，反耻言其先。如此则为人父祖者，又奚
愿有此子孙哉？则不孝莫大乎是。世之作谱者，率多
僭托远胄，夸耀失实，此其心亦毋乃耻言其先意欤？
谱如画工写真，要之取其肖而止，令后世子孙以是
仿佛先人云耳。不问文也从，吾何敢以不文不勉成
先君之志。夫叙事必有所由从，作《例义》第一；合族辩
世，溯流于源，谱之大者，作《世系》第二；然名行不可无
纪也，有可传则传之，用以发扬幽光，作《世传》第三；国
史纪外戚，夫家岂有异焉，作《外传》第四；述往昭来，用
垂观省之义，又安可无训也，作《谱训》第五；凡五篇。

《汉书冯奉世传》：“奉世子野王立。成帝立，野王出为上
郡太守，立出为五原属国都尉，数年，迁五原太守，徙
上郡。立居职公廉，治行略与野王相似，吏民嘉美野
王立相代为太守。歌之曰：‘大冯君，小冯君，兄弟继踵
相因循。聪明贤知惠吏民，政如鲁、卫德化钧，周公、康
叔犹二君’。”

《晋书苻坚载记》：苻融为司隶校尉。京兆人董丰游学，
三年而返，过宿妻家，是夜妻为贼所杀。妻兄疑丰杀
之，送丰有司。丰不堪楚掠，诬引杀妻。融察而异之，问
曰：“汝行往还，颇有怪异，及卜筮不？”丰曰：“初将发，夜梦
乘马南渡水，反而北渡，复自北而南，马停水中，鞭策
不去。俯而视之，见两日在于水下，马左白而湿，右黑
而燥，寤而心悸，窃以为不祥。”还之夜，复梦如初。问之
筮者，筮者云：“忧狱讼，远三枕，避三沐。”既至，妻为具沐，
夜授丰枕，丰记筮者之言，皆不从之，妻乃自沐枕，枕
而寝。融曰：“吾知之矣。”《周易》坎为水，马为离，梦乘马南
渡，旋北而南者，从坎之离，三爻同变，变而成离，离为
中女，坎为中男，两日二夫之象。坎为执法吏，吏诘其
夫，妇人被流血而死。坎二阴一阳，离二阳一阴，相乘
易位，离下坎上。《既济》：文王遇之囚羑里，有礼而生，无
礼而死。马左而湿，湿，水也。左水右马，冯字也。两日，昌
字也。其冯昌杀之乎？于是推检，获昌而诘之，昌具首
服，曰：“本与其妻谋杀董丰，期以新沐枕枕为验，是以
误中妇人。”

《唐书高力士传》：“力士，冯盎曾孙也。圣历初，岭南讨击
使李千里上二阉儿，曰金刚，曰力士。武后以其彊悟，
敕给事左右。坐累，逐出之，中人高延福养为子，故冒
其姓。”

《冯宿传》：“宿弟定与宿齐名，人方汉二冯。”

《明外史冯元飙传》：元飙与兄元飏并有文名，并好结
纳，一时翕然称“二冯。”故与冯铨通谱谊，周延儒欲以
赈饥为铨功，惮众议，元飙令引吴甡入阁助之。